વર્ષ 1996થી ગ્રામીણ ક્ષેત્રમાં સૂર્યઉર્જાના ઉપકરણોનું કામ કરતાં બોરસદના યુવા એન્જિનિયર સંજય પટેલને ગામેગામ ફરવાનું થતું હતું. ગામમાં જતાં ઠેર ઠેર પડેલાં ઉકરડાંને જોઇને તેઓને થતું કે આનો નિકાલ પણ થાય અને ઉપયોગી નીવડે તેવું કંઇક કરવું જોઈએ. ગામડામાં ગોબરગેસ પ્લાન્ટ નાખવામાં આવેલાં પણ કેટલાંક ટેકનિકલ કારણોસર નિષ્ફળ નીવડ્યાં હતા, જેથી એમાં શું ફેરફાર થઇ શકે એવી જિજ્ઞાસાવૃતિ સાથે સંજય પટેલે ચીન, જર્મની અને યુરોપના પ્રવાસ દરમિયાન અભ્યાસ કર્યો અને અમેરિકામાં જઇને ડોમેસ્ટિક બાયોગેસ પ્લાન્ટ પર કરેલાં પ્રયોગમાં સફળતા મેળવી હતી.